PMIndiaData/PMIndiaSum huggingface dataset:
திரு. மனோகர் பாரிகர் மறைவுக்கு பிரதமர் இரங்கல்

கோவா முதலமைச்சர் திரு. மனோகர் பாரிகர் மறைவுக்கு பிரதமர் திரு.நரேந்திர மோடி தனது இரங்கலை தெரிவித்துள்ளார். திரு. மனோகர் பாரிகர் ஒப்பற்ற தலைவர். உண்மையான தேசப்பக்தர். சிறந்த நிர்வாகி. ஈடுஇணையற்ற தலைவராக விளங்கியவர் என்றும், அனைவரின் நன்மதிப்பையும் பெற்றவர் என்றும் பிரதமர் தமது இரங்கல் செய்தியில் தெரிவித்துள்ளார். நாட்டுக்கு திரு.பாரிகர் ஆற்றிய அப்பழுக்கற்ற சேவை பல தலைமுறைகளால் நினைவு கூறப்படும் என்றும் அவர் குறிப்பிட்டுள்ளார். திரு. மனோகர் பாரிகர் மறைவால் நான் துயரத்தில் ஆழ்ந்துள்ளேன். அவரது குடும்பத்தினருக்கும், ஆதரவாளர்களுக்கும் தமது இரங்கலை தெரிவித்துள்ள பிரதமர், அவரது ஆன்மா சாந்தியடைய எல்லாம் வல்ல இறைவனை பிரார்த்திப்பதாக குறிப்பிட்டுள்ளார். நவீன கோவாவை வடிவமைத்தவர் திரு. மனோகர் பாரிகர் என்றும், அவரது நட்பு ரீதியிலான ஆளுமை மற்றும் அனைவராலும் எளிதில் அணுகக் கூடிய இயல்பான பண்பு ஆகியவற்றால் பல ஆண்டுகளாக சிறந்த தலைவராக அவரால் நீடிக்க முடிந்தது என்றும் அவர் குறிப்பிட்டிருந்தார். திரு. பாரிகரின் மக்கள் ஆதரவு கொள்கைகளால் கோவா குறிப்பிடத்தக்க அளவில் முன்னேற்றம் கண்டது என்றும் பிரதமர் தெரிவித்துள்ளார். பாதுகாப்பு அமைச்சராக திரு. பாரிகர் ஆற்றிய பணிகளுக்காக அவருக்கு இந்தியா நன்றிக்கடன் பட்டுள்ளதாக தெரிவித்துள்ள பிரதமர், பாதுகாப்பு நலன்களுக்காக அவர் மேற்கொண்ட முடிவுகள் நாட்டின் பாதுகாப்பை மேம்படுத்தியது என்றும் குறிப்பிட்டுள்ளார். ராணுவத்திற்கான உபகரணங்களை உள்நாட்டிலேயே உற்பத்தி செய்வதை திரு. பாரிகர் ஊக்குவித்தார் என்றும், முன்னாள் படை வீரர்களின் மேம்பாட்டிற்காக உழைத்தவர் என்றும் பிரதமர் தமது இரங்கல் செய்தியில் தெரிவித்துள்ளார்.
18-வது ஆசியான் இந்தியா உச்சி மாநாடு அக்டோபர் 28, 2021 மற்றும் 16-வது கிழக்காசிய உச்சி மாநாடு அக்டோபர் 27, 2021

புருனே சுல்தான் அழைப்பின் பேரில் 2021 அக்டோபர் 28-ம் தேதி காணொலி காட்சி மூலம் நடைபெறும் 18-வது ஆசியான்-இந்தியா உச்சி மாநாட்டில் பிரதமர் திரு நரேந்திர மோடி பங்கேற்கிறார். இந்த உச்சி மாநாட்டில் ஆசியான் நாடுகளைச் சேர்ந்த தலைவர்கள் கலந்து கொள்கின்றனர். ஆசியான் – இந்தியா இடையேயான நீடித்த ஒத்துழைப்பு நிலவரம் குறித்து 18-வது ஆசியான் இந்தியா உச்சி மாநாடு ஆய்வு செய்யும் மற்றும் கொவிட்-19, சுகாதாரம், வர்த்தகம், இணைப்பு, கல்வி மற்றும் கலாச்சாரம் ஆகியவை உட்பட முக்கிய துறைகளில் ஏற்பட்டுள்ள முன்னேற்றம் குறித்தும் இந்த மாநாட்டில் ஆய்வு செய்யப்படும். கொவிட் பெருந்தொற்றுக்குப் பிந்தைய பொருளாதார வளர்ச்சி உட்பட பிராந்திய மற்றும் சர்வதேச அளவில் ஏற்பட்டுள்ள முக்கிய முன்னேற்றங்கள் குறித்து ஆய்வு செய்யப்படும். ஆசியான் இந்தியா உச்சி மாநாடுகள் ஆண்டுதோறும் நடைபெறுகின்றன. இந்தியா–ஆசியான் நாடுகளிடையே உயர்நிலை பேச்சுவார்த்தையில் ஈடுபடுவதற்கான வாய்ப்புகளை இந்த மாநாடு வழங்குகிறது. கடந்த ஆண்டு நவம்பர் மாதம் காணொலி காட்சி மூலம் நடந்த 17-வது ஆசியான்-இந்திய உச்சிமாநாட்டில் பிரதமர் பங்கேற்றார். 18-வது ஆசியான்-இந்தியா உச்சிமாநாடு, பிரதமர் கலந்து கொள்ளும் 9-வது ஆசியான்-இந்தியா உச்சிமாநாடு என்பது குறிப்பிடத்தக்கது. ஆசியான்-இந்தியா இடையேயான நீடித்த ஒத்துழைப்பு, பகிரப்பட்ட புவியியல், வரலாறு மற்றும் நாகரீக உறவுகளின் வலுவான அடித்தளத்தின் மீது உள்ளது. 2022-ஆம் ஆண்டு, ஆசியான்–இந்தியா நாடுகளிடையேயான உறவுகளின் 30-ஆம் ஆண்டைக் குறிக்கிறது. இந்தியா மற்றும் ஆசியான் நாடுகளிடையே உச்சிமாநாடு, அமைச்சர்கள் கூட்டம், மூத்த அதிகாரிகள் கூட்டம் என பல பேச்சுவார்த்தை முறைகள் உள்ளன. ஆசியான்–இந்தியா வெளியுறவுத்துறை அமைச்சர்கள் கூட்டம் மற்றும் 2021 ஆகஸ்ட் மாதம் காணொலி காட்சி மூலம் நடந்த கிழக்காசியா உச்சிமாநாட்டின் வெளியுறவுத்துறை அமைச்சர்கள் கூட்டத்திலும், வெளியுறவுத்துறை அமைச்சர் டாக்டர் ஜெய்சங்கர் கலந்து கொண்டார். ஆசியான் பொருளாதார மாநாட்டில் வர்த்தகம் மற்றும் தொழில்துறை இணை அமைச்சர் திருமதி அனுப்பிரியா படேல் கலந்து கொண்டார். அதில் பொருளாதார கூட்டுறவை வலுப்படுத்த அமைச்சர்கள் உறுதி அளித்தனர். 2021 அக்டோபர் 27-ம் தேதி காணொலி காட்சி மூலம்நடைபெறும் 16-வது கிழக்காசிய உச்சிமாநாட்டிலும் பிரதமர் கலந்து கொள்கிறார். கிழக்காசிய உச்சிமாநாடு, இந்தோ–பசிபிக்கில் முன்னணி தலைவர்கள் தலைமையிலான அமைப்பு. கடந்த 2005-ஆம் ஆண்டு முதல் கிழக்காசியாவின், புவிஅரசியல் உருவாக்கத்தில் இது முக்கிய பங்காற்றியுள்ளது. 10 ஆசியான் நாடுகளைத் தவிர கிழக்காசிய உச்சிமாநாட்டு அமைப்பில் இந்தியா, சீனா, ஜப்பான், தென்கொரியா, ஆஸ்திரேலியா, நியூசிலாந்து, அமெரிக்கா மற்றும் ரஷ்யா ஆகிய நாடுகளும் இடம் பெற்றுள்ளன. கிழக்காசியா உச்சிமாநாட்டில் இந்தியா அடிப்படை உறுப்பினர் நாடாக உள்ளது. கிழக்காசிய உச்சிமாநாட்டை வலுப்படுத்தவும் மற்றும் தற்போதைய சவால்களை திறம்பட சமாளிக்கவும் இந்தியா உறுதியாக உள்ளது. 16-வது கிழக்காசிய உச்சிமாநாட்டில், பிராந்தியம் மற்றும் சர்வதேச நலன் குறித்த விஷயங்கள், கடல்சார் பாதுகாப்பு,கொவிட்-19 ஒத்துழைப்பு ஆகியவை குறித்து தலைவர்கள் ஆலோசிப்பர். மனநலன். சுற்றுலா மூலமான பொருளாதார மீட்பு, இந்தியா ஆதரவுடன் மேற்கொள்ளும் பசுமை மீட்புப் பற்றிய பிரகடனங்களையும் தலைவர்கள் ஏற்றுக் கொள்வார்கள் என எதிர்பார்க்கப்படுகிறது. ——
கொரிய குடியரசின் அதிபரின் சிறப்பு தூதர் பிரதமருடன் சந்திப்பு

கொரிய குடியரசின் அதிபர் திரு. மூன் ஜே-இன்னின் சிறப்பு தூதர் திரு. டாங்சியா சங் பிரதமர் திரு. நரேந்திர மோடியை இன்று சந்தித்தார். கொரிய குடியரசின் அதிபர் தமது சிறப்பு தூதரை அனுப்பி வைத்ததற்காக பிரதமர் பாராட்டு தெரிவித்தார். 2015ம் ஆண்டு மே மாதம் தாம் கொரியாவிற்கு சுற்றுப்பயணம் சென்று வந்ததை பிரதமர் நினைவு கூர்ந்தார். அந்த பயணத்தின் மூலம் இருதரப்பு உறவு சிறப்பு ராஜிய பங்களிப்புடன் உயர்ந்துள்ளதை அவர் சுட்டிக்காட்டினார் . கொரிய குடியரசு இந்தியாவின் முக்கியமான வளர்ச்சி பங்குதாரர் என்பதையும் பிரதமர் எடுத்துரைத்தார். கொரியாவுடன் இருதரப்பு உறவு வலுப்பெறுதல் என்பது வர்த்தகம் மற்றும் பொருளாதாரம் சார்ந்ததாக மட்டும் இருத்தல் கூடாது, இராணுவ ஒத்துழைப்பு உள்ளிட்ட துறைகளிலும் இருக்க வேண்டும் என்றும் பிரதமர் குறிப்பிட்டார். இருதரப்பு உறவை வலுப்படுத்துவதில் தென்கொரிய குடியரசின் தலைவர் மூனுடன் ஒருங்கிணைந்து செயல்பட தாம் உறுதி பூண்டுள்ளதாக கூறிய பிரதமர், அந்நாட்டு அதிபரை வெகுவிரைவில் சந்திக்கும் வாய்ப்பு கிடைக்கும் என்றும் நம்பிக்கை தெரிவித்தார். ==========
பிரதமர் சுயசார்பு இந்தியா மென்பொருள் செயலி (app) புதுமை சவாலில் பங்கேற்க தொழில்நுட்பத் துறையினரை வலியுறுத்தினார்.

சுயசார்பு இந்தியா மென்பொருள் (app) கண்டுபிடிப்பு சவாலில் தொழில்நுட்பத் துறையினர் பங்கேற்க வேண்டும் என்று பிரதமர் திரு. நரேந்திர மோடி வலியுறுத்தியுள்ளார். லிங்கிடு இன்னில் (Linkedin) வெளியிடப்பட்ட ஒரு இடுகையில், இந்தியாவின் துடிப்பான தொழில்நுட்பம் மற்றும் வளர்ந்து வரும் சுற்றுச்சூழல் அமைப்பைப் பற்றி பிரதமர் குறிப்பிட்டுள்ளதுடன், பல்வேறு துறையில் தொழில்நுட்பத் தீர்வுகளை வழங்குவதில் இளைஞர்கள் எவ்வாறு சிறந்து விளங்குகின்றனர் என்பதையும் சுட்டிக் காட்டினார். உள்நாட்டு மென்பொருள்களை உருவாக்கி ஊக்குவிக்கவும், புதுமைப்படுத்தவும், தொடக்க மற்றும் தொழில்நுட்பச் சுற்றுச்சூழல் அமைப்புகள் நிறைய ஆர்வம் காட்டுவதுடன், சுயசார்பு இந்தியாவை உருவாக்குவதற்கு நாடு செயல்பட்டு வரும் அதே வேளையில், நமது சந்தையை திருப்திப்படுத்துவதோடு, சரியான திசையில் வேகமாக, அதே சமயம் உலகத்துடன் போட்டியிடக்கூடிய மென்பொருள்களை (app) உருவாக்க இது ஒரு நல்ல வாய்ப்பாகும் என்று அவர் கூறினார். இந்த நோக்கத்தை மனதில் கொண்டு, மின்னணு மற்றும் தகவல் தொழில்நுட்ப அமைச்சகம் அடல் புதுமை திட்டத்துடன் இணைந்து சுயசார்பு இந்தியா மென்பொருள் புதிய கண்டுபிடிப்பு சவாலை இரண்டு தடங்களில் இயக்கும்: தற்போதுள்ள மென்பொருள்களை மேம்படுத்துதல் மற்றும் புதிய மென்பொருள்களை உருவாக்குதல். இந்த சவாலை முழுமையடையச் செய்ய அரசாங்கமும் தொழில்நுட்பத் துறை வல்லுநர்களும் இணைந்து நடத்துவார்கள். இணைய வழிக் கற்றல் (e-learning), வீட்டிலிருந்து வேலை, விளையாட்டு, வணிகம், பொழுதுபோக்கு, அலுவலகப் பயன்பாடுகள் மற்றும் சமூக வலைத்தளம் ஆகிய பிரிவுகளில் இருக்கும் மென்பொருள்கள் மற்றும் அதற்கான தளங்களை மேம்படுத்துவதற்காக, அரசாங்கம் வழிகாட்டுவதுடன் தனது ஆதரவையும் வழங்கும். லீடர்-போர்டுக்கான நல்ல தரமான மென்பொருள்களை அடையாளம் காண ட்ராக் –01 மிஷன் முறையில் செயல்பட்டு அந்தப் பணியானது ஒரு மாதத்தில் முடிக்கப்படும். புதிய மென்பொருகள் மற்றும் அதற்கான தளங்களை உருவாக்குவதற்கு, ட்ராக் –02 வின் முன்முயற்சி இந்தியாவில் புதிய சாம்பியன்களை உருவாக்க உதவும் வகையில் எண்ணங்களுக்கு உருக்கொடுத்தல் (ideation), வளர்ச்சி (incubation), முன்மாதிரி (Prototyping) மற்றும் சந்தை அணுகலுடன் இணைந்து செயல்பாடு ஆகியவற்றை வழங்க உதவும் . இந்த சவாலின் விளைவாக, தற்போதுள்ள மென்பொருள்களின் குறிக்கோள்களை அடைவதற்கு சிறந்த தெரிவு நிலையையும் தெளிவையும் அளித்தல் மற்றும் தொழில்நுட்பப் புதிர்களுக்கான தீர்வுகளைக் கண்டறிய உதவும் தொழில்நுட்பத் தயாரிப்புகளை உருவாக்க வழிகாட்டுதல் வழங்கப்படுவதுடன், இந்த முழு செயல்முறையின் போதும், தொழில்நுட்ப ஆதரவும் வழிகாட்டுதலும் வழங்கப்படும் என்று பிரதமர் தெரிவித்தார். பாரம்பரிய இந்திய விளையாட்டுகளை மிகவும் பிரபலமாக்க தொழில்நுட்பம் உதவ முடியுமா அல்லது மக்களுக்கு மறுவாழ்வு அளிக்க அல்லது ஆலோசனைகளைப் பெற உதவும் பயன்பாடுகளை (apps) உருவாக்க முடியுமா என்றால் அல்லது அந்தந்த வயதினருக்கு ஏற்ற கற்றல், கேமிங் போன்றவற்றுக்கு சரியான அணுகல் உள்ள மென்பொருளை (Apps) உருவாக்க முடியுமா என்று பிரதமர் கேட்டறிந்ததுடன் அது குறித்த தனது கருத்துக்களையும் பகிர்ந்து கொண்டு, இத்தகைய மென்பொருள்கள் (Apps) உருவாக்கப்பட வேண்டும் என்றும் தெரிவித்தார். சுயசார்பு இந்தியா மென்பொருள் (App) சுற்றுச்சூழல் அமைப்பை உருவாக்குவதில் தொழில்நுட்ப துறையினர் பங்கேற்று உதவ வேண்டும் என்றும் அவர் கேட்டுக்கொண்டார்.
நாடாளுமன்ற பட்ஜெட் கூட்டத்தொடருக்கு முன்னதாக பிரதமர் திரு. நரேந்திர மோடி வெளியிட்ட கருத்துக்கள்

நண்பர்களுக்கு நமஸ்காரம், இந்த தசாப்தத்தின் முதலாவது கூட்டத்தொடர் இன்று தொடங்குகிறது. இந்தியாவின் பிரகாசமான எதிர்காலத்துக்கு இந்த தசாப்தம் மிக முக்கியமானது. எனவே, சுதந்திரப் போராட்ட வீரர்களின் கனவுகளை வேகமாக நிறைவேற்றுவதற்கான பொன்னான வாய்ப்பு நமக்கு இப்போது கிடைத்துள்ளது. இந்த தசாப்தத்தை நல்ல முறையில் பயன்படுத்திக் கொள்ள வேண்டும். எனவே, ஒட்டுமொத்த தசாப்தத்தையும் மனதில் கொண்டு, பொருளுள்ள விளைவுகளை உருவாக்க வேண்டும் என்ற வகையில் கலந்தாடல்களும், கருத்துப் பரிமாற்றங்களும் நடைபெற வேண்டும். இதுதான் நாட்டின் எதிர்பார்ப்பாக உள்ளது. நம் அனைவரையும் நாடாளுமன்றத்துக்கு அனுப்பிய மக்கள் நம் மீது நம்பிக்கைகளையும், எதிர்பார்ப்புகளையும் கொண்டிருக்கிறார்கள். ஜனநாயக மாண்புகளைப் பின்பற்றி, புனிதமான இந்த நாடாளுமன்றத்தில், வாய்ப்புகளை நல்ல முறையில் முழுமையாகப் பயன்படுத்தி, மக்களின் உயர்விருப்பங்களை நிறைவேற்றுவதற்கான பங்களிப்பை செய்ய நமக்கு எந்தத் தடையும் இருக்கக் கூடாது. நாடாளுமன்றத்தின் இந்த கூட்டத்தொடர் அதிக பயனுள்ளதாக அமையும் வகையில் எம்.பி.க்கள் செயல்படுவார்கள் என்ற முழு நம்பிக்கை எனக்கு உள்ளது. இது பட்ஜெட் கூட்டத் தொடராகவும் உள்ளது. 2020 ஆம் ஆண்டில் தனித்தனி தொகுப்புத் திட்டங்களாக நான்கு அல்லது ஐந்து மினி பட்ஜெட்களை அளித்த பிறகு, நிதியமைச்சர் பட்ஜெட் சமர்ப்பிக்கும் வகையில், இந்திய வரலாற்றில் இந்தச் சூழல் முதல் முறையானதாக இருக்கும். அதாவது, 2020-ல் மின் பட்ஜெட்கள் ஒரு வகையில் தொடர்ந்தன. அந்த நான்கு ஐந்து பட்ஜெட்களின் தொடர்ச்சியாக இந்த பட்ஜெட் இருக்கும் என்ற நம்பிக்கையும் எனக்கு உள்ளது. மாண்புமிகு குடியரசுத் தலைவரின் வழிகாட்டுதலின் கீழ் அவருடைய அறிவிப்புகளை பலப்படுத்த, நானும், நாடாளுமன்ற இரு அவைகளின் உறுப்பினர்களும் உறுதியுடன் செயல்படுவோம் என தெரிவித்துக் கொள்கிறேன். பல பல நன்றிகள்
இளைஞர் நலன் – விளையாட்டுத் துறைகளில் ஒத்துழைப்புக்காக இந்திய பாலஸ்தீன நாடுகளுக்கு இடையில் புரிந்துணர்வு ஒப்பந்தம் அமைச்சரவைக் கூட்டத்தில் தகவல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் இந்தியா – பாலஸ்தீன நாடுகளுக்கு இடையிலான புரிந்துணர்வு ஒப்பந்தம் (MoU) குறித்த விவரம் தெரிவிக்கப்பட்டது. இந்தப் புரிந்துணர்வு ஒப்பந்தம் இளைஞர் நலன் மற்றும் விளையாட்டுத் துறைகளில் இரு நாடுகளும் ஒத்துழைத்துச் செயல்பட வகை செய்யும். இந்தப் புரிந்துணர்வு ஒப்பந்தம் இரு நாடுகளுக்கும் இடையில் விளையாட்டுகளை மேம்படுத்துவதுடன், இரு நாடுகளும் தங்களுடைய புதிய சிந்தனைகள், மதிப்பீடுகள், கலாசாரம் ஆகியவற்றை சாதி, மத, பாலின பேறுபாடுகளைக் கடந்து பகிர்ந்து கொள்ள உதவும். இதன் பலனாக, இரு நாடுகளுக்கும் இடையில் நட்புறவை வலுப்படுத்தவும் இந்த ஒப்பந்தம் துணை புரியும்.
இந்தியா ஜெர்மனிக்கு இடையேயான புரிந்துணர்வு ஒப்பந்தத்திற்கு அமைச்சரவை ஒப்புதல்

பிரதமர் திரு நரேந்திர மோடி தலைமையில் இன்று புதுதில்லியில் நடைபெற்ற மத்திய அமைச்சரவைக் கூட்டத்தில் ஜெர்மனியின் ஸ்டீம்பெஸ் ஜிஎம்பிஹெச் சிஓ. கேஜி நிறுவனத்துடன் மேற்கொள்ளப்பட்ட தொழில்நுட்ப மாற்றத்திற்கான புரிந்துணர்வு ஒப்பந்தம் குறித்து எடுத்துரைக்கப்பட்டது. இந்தப் புரிந்துணர்வு ஒப்பந்தம் 2016 ஏப்ரல் 25 – ந் தேதி கையெழுத்திடப்பட்டது. ஜெர்மனியில் ஹனோவொர்க் நகரில் நடைபெற்ற 2016 தொழிலியல் கண்காட்சியின் போது இது கையெழுத்தானது. ஸ்டீம்பெஸ் ஜிஎம்பிஹெச் ஐரோப்பாவில் தொழிலியல் ஆராய்ச்சியில் முன்னணி நிறுவனமாகும். உற்பத்தித் துறையில் அமல்படுத்துவதற்கான திட்டங்களுக்கு தொழிலநுட்ப ஆதார கூட்டாளியாக இந்த நிறுவனம் செயல்படும். இந்தப் புரிந்துணர்வு ஒப்பந்தத்தில் கீழ்க்கண்ட துறைகளில் ஒத்துழைப்பு குறிப்பிடப்பட்டுள்ளது. a) குறிப்பிட்ட தொழில் நுட்பங்கள் குறித்த தொகுப்பு தயாரித்தல் b) குறிப்பிட்ட மூலதனப் பொருட்கள் துணைப்பிரிவில் தொழில்நுட்ப வரைபடத் திட்டம் தயாரித்தல் c) மூலதனப் பொருட்கள் தொகுப்புகளில் தொழில்நுட்ப நிலவரத்தை மதிப்பீடு செய்தல் d) தொழில்நுட்ப நிகழ்வுகளில் ஒத்துழைப்பு e) தற்போதுள்ள தொழில்நுட்ப நிறுவனங்களை மேம்படுத்துவது / இந்தியாவில் பசுமை நிறுவனங்களை அமைத்துக் கொடுத்தல் மற்றும் இதர தொழில்நுட்பம் சார்ந்த ஒத்துழைப்பு மற்றும் கூட்டமைப்பு. இந்த புரிந்துணர்வு ஒப்பந்தம் இந்திய மூலதன பொருட்கள் துறையினரால் தொழிலியல் தொழில்நுட்பத் திட்டங்கள் அமைப்பதற்கு அடிப்படையாகவும் கருவியாகவும் இருக்கும். இந்தப் புரிந்துணர்வு ஒப்பந்தம் பல்வேறு பொதுத்துறை நிறுவனங்களுக்கு மேடையாக விளங்கும். மூலதனப் பொருட்கள் துறையைப் பொறுத்தவரை தொழில்நுட்ப இடைவெளிகளை நிறைவு செய்ய ஸ்டீம்பெஸ் ஜிஎம்பிஹெச் – ன் திறனையும் நிபுணத்துவத்தையும் பயன்படுத்திக் கொள்ள உதவும்.
பெங்களூரு தொழில்நுட்ப உச்சி மாநாடு, 2020 : பிரதமர்  நவம்பர் 19ம் தேதி தொடங்கி வைக்கிறார்

பெங்களூரு தொழில்நுட்ப மாநாட்டை, நாளை மறுநாள் (2020 நவம்பர் 19ம் தேதி) மதியம் 12 மணிக்கு, காணொலிக் காட்சி மூலம் பிரதமர் திரு நரேந்திர மோடி தொடங்கி வைக்கிறார். பெங்களூரு தொழில்நுட்ப உச்சி மாநாடு, நவம்பர் 19ம் தேதியிலிருந்து 21ம் தேதி வரை நடக்கிறது. இந்த உச்சி மாநாட்டை, கர்நாடக புத்தாக்கம் மற்றும் தொழில்நுட்ப அமைப்பு, தகவல் தொழில்நுட்பத்துக்கான கர்நாடக அரசின் தொலைநோக்கு குழு, உயிரி தொழில்நுட்பம் மற்றும் தொடக்க நிறுவனங்கள், இந்திய மென்பொருள் தொழில்நுட்ப பூங்கா(STPI), எம்எம் அறிவியல் தொழில்நுட்ப தகவல் தொடர்பு நிறுவனம் ஆகிய நிறுவனங்களுடன் இணைந்து கர்நாடக அரசு நடத்துகிறது. பெங்களூரு தொழில்நுட்ப உச்சி மாநாட்டில் ஆஸ்திரேலியப் பிரதமர் திரு ஸ்காட் மாரிஷன், சுவிஸ் துணை அதிபர் திரு கய் பர்மலின் உட்பட சர்வதேச தலைவர்கள் பலர் கலந்து கொள்கின்றனர். மேலும், சிந்தனையாளர்கள், தொழில்துறை தலைவர்கள், தொழில்நுட்ப நிபுணர்கள், ஆராய்ச்சியாளர்கள், கண்டுபிடிப்பாளர்கள், முதலீட்டாளர்கள், கொள்கை வகுப்பாளர்கள், உள்நாட்டு மற்றும் வெளிநாட்டு கல்வியாளர்கள் ஆகியோர் இந்த உச்சி மாநாட்டில் கலந்து கொள்கின்றனர். ‘‘அடுத்தது இப்போது’’ என்ற கருப்பொருளில், இந்தாண்டு உச்சி மாநாடு நடக்கிறது. கொவிட் தொற்றுக்கு பிந்தைய உலகின் முக்கிய சவால்கள், முக்கிய தொழில்நுட்பங்களின் தாக்கம் குறித்தும், தகவல் தொழில்நுட்ப துறையின் புதுமையான கண்டுபிடிப்புகள், உயிரி தொழில்நுட்பம் பற்றியும் இந்த மாநாட்டில் விவாதிக்கப்படும்.
சுகாதாரம் மற்றும் மருந்துகள் துறையில் இந்தியாவுக்கும் செனகல் நாட்டுக்கும் இடையிலான புரிந்துணர்வு ஒப்பந்தத்துக்கு (MoU) மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டம், இந்தியாவுக்கும் செனகல் நாட்டுக்கும் இடையில் சுகாதாரம் மற்றும் மருந்துகள் துறையில் ஏற்பட்டுள்ள புரிந்துணர்வு ஒப்பந்தத்திற்கு (MoU) ஒப்புதல் அளித்தது. இரு தரப்பினருக்கும் இடையில் ஒத்துழைப்புக்கான பிரதான அம்சங்களில் பின்வருபவை அடங்கும் : i. ஒருங்கிணைந்த நோய் கண்காணிப்பு ii. மருத்துவ ஆராய்ச்சி iii. அவசரக்கால நிவாரணம் iv. மருத்துவமனை மேலாண்மை v. மருந்துகள் மற்றும் மருந்துப் பொருள்கள் / மருத்துவமனை சாதனங்கள் vi. பாரம்பரிய மருத்துவம் vii. எய்ட்ஸ் கட்டுப்பாடு viii. இரு தரப்பு நலனுக்கான வேறெந்த துறைகளும் ஒத்துழைப்பின் விவரங்களை மேலும் விரிவாக்கம் செய்யவும், இந்தப் புரிந்துணர்வு ஒப்பந்தத்தின் அமலாக்கத்தை மேற்பார்வை செய்யவும் பணிக் குழு ஒன்று அமைக்கப்படும்.
பிரேசில் நாட்டின் சுதந்திர தினத்தை முன்னிட்டு அந்நாட்டு மக்களுக்கு பிரதமர் வாழ்த்து

பிரேசில் நாட்டின் சுதந்திர தினத்தை முன்னிட்டு அந்நாட்டு மக்களுக்கு பிரதமர் திரு. நரேந்திர மோடி தனது வாழ்த்துகளை தெரிவித்து உள்ளார். “இந்தியாவும் பிரேசிலும் பல பிரிவுகளில் நீண்டகால வலுவான கூட்டுறவைக் கொண்டுள்ளது. பிரேசில் நாட்டு மக்களுக்கு அவர்களது சுதந்திர தினத்தை முன்னிட்டு நல்வாழ்த்துகளை தெரிவித்துக் கொள்கிறேன்.” “இந்தியா பிரேசில் ஆகிய நாடுகளுக்கிடையே உள்ள நட்புறவு மேலும் வளர்ச்சி அடையும் என்று நான் நம்புகிறேன். அதனால், இரு நாட்டு மக்களும் பயன் அடைவார்கள்” என்றார் பிரதமர் திரு. நரேந்திர மோடி. ••••••
மணிப்பூர் மாநில அமைப்பு தினத்தன்று மக்களுக்குப் பிரதமர் வாழ்த்து

மணிப்பூர் மாநில அமைப்பு தினத்தன்று மக்களுக்குப் பிரதமர் திரு நரேந்திர மோடி வாழ்த்துத் தெரிவித்துள்ளார். “ அளவற்ற இயற்கை அழகாலும் கடின உழைப்புக் கொண்ட மக்களாலும் மணிப்பூர் ஆசீர்வதிக்கப்பட்டுள்ளது. இந்த மாநிலத்தில் நான் பெற்ற அன்பினை ஒருபோதும் என்னால் மறக்க இயலாது. மாநில அமைப்பு தினத்தன்று மணிப்பூரின் சகோதர சகோதரிகளுக்கு நான் வாழ்த்துக்களை தெரிவித்துக் கொள்கிறேன். இந்த மாநிலம் வளர்ச்சியில் தொடர்ந்து புதிய உச்சங்களைத் தொடவேண்டும்” என்று பிரதமர் கூறியுள்ளார்.
இமாச்சலப் பிரதேச மாநிலம் உனாவில் மருந்தகம், கல்வி மற்றும் இணைப்பு சம்பந்தமான திட்டங்களின் துவக்க விழாவில் பிரதமரின் உரை

குருநானக் மற்றும் இதர குருக்களை நினைவு கூர்ந்து, இமாச்சலப் பிரதேசத்திற்கு ஆயிரம் கோடி ரூபாய் மதிப்பிலான பரிசுகளை இன்று வழங்குவது மட்டற்ற மகிழ்ச்சி அளிக்கிறது. உனாவில் தீபாவளி பண்டிகை முன்கூட்டியே வந்துவிட்டது. இன்று நாட்டின் இரண்டாவது மொத்த மருந்தக பூங்கா உனாவில் திறந்து வைக்கப்பட்டுள்ளது. நண்பர்களே, இதைவிட பெரிய பரிசு வேறு ஏதும் இருக்க முடியுமா? இந்தியாவின் பல்வேறு பகுதிகளில் விமானத்தில் பயணம் செய்திராத அல்லது விமானத்தையே பார்த்திராத மக்களும் உள்ளனர். அதே வேளையில் இமாச்சல மலைப் பிரதேசத்தில் வசிக்கும் பல தலைமுறை மக்கள் ரயிலில் பயணம் செய்யாமலோ, அல்லது ரயிலையே பார்க்காமலோ உள்ளனர். சுதந்திரம் பெற்று 75 ஆண்டுகளுக்குப் பிறகும் இது போன்ற நிலை தொடர்கிறது. இத்தகைய சூழலில் தான் இந்தியாவின் ஏராளமான மிகப்பெரிய நகரங்களுக்கு முன்பே, இமாச்சலில் நான்காவது வந்தே பாரத் ரயில் சேவை சற்று முன் தொடங்கி வைக்கப்பட்டுள்ளது. இமாச்சலுக்கு சொந்தமான ஐ.ஐ.ஐ.டி நிறுவனத்தின் நிரந்தரமான கட்டிடமும் இன்று திறந்து வைக்கப்பட்டுள்ளது. இந்த மாநிலத்தின் புதிய தலைமுறையினரின் கனவுகளுக்கு இந்த திட்டங்கள் புதிய உத்வேகத்தை அளிக்க உள்ளன. நண்பர்களே, இமாச்சலிலும் தில்லியிலும் இதற்கு முன்பு இருந்த அரசுகள் உங்களது தேவைகளை நிறைவேற்றுவதில் வேறுபாடு காட்டியதுடன் உங்கள் நம்பிக்கை மற்றும் விருப்பங்களில் சிறிதும் கவனம் செலுத்தவில்லை. எனினும் நம்முடைய அரசு மக்களின் தேவையைப் பூர்த்தி செய்வது மட்டுமல்லாமல், அவர்களது நம்பிக்கை, விருப்பங்களை நிறைவேற்றவும் முழு வீச்சுடன் பணிபுரிகிறது. ரயில் இணைப்பு, தண்ணீர் உள்ளிட்ட அடிப்படை வசதிகள் கடந்த நூற்றாண்டிலேயே மக்களுக்கு சென்றடைந்திருக்க வேண்டும், இவை தற்போது தான் வழங்கப்படுகிறது. நண்பர்களே, தங்கள் உயர் கல்விக்காக மாநிலத்தில் உயர் கல்வி நிறுவனங்கள் வர வேண்டும் என்பது இமாச்சலப் பிரதேச இளைஞர்களின் நீண்ட நாள் கனவு. கடந்த காலங்களில் உங்களது இந்த விருப்பமும் உதாசினப்படுத்தப்பட்டது. கடந்த கால நடைமுறைகளை நாங்கள் மாற்றி வருகிறோம். இளைஞர்களின் திறனை மேம்படுத்துவது, எங்களின் மிகப்பெரிய முன்னுரிமை. ராணுவத்தில் பணிபுரிந்து நாட்டின் பாதுகாப்பிற்கு இமாச்சலப் பிரதேச இளைஞர்கள் புதிய பரிமாணத்தை உருவாக்கியிருக்கிறார்கள். சுதந்திரத்தின் அமிர்த காலத்தின் போது இமாச்சலின் வளர்ச்சிக்கான பொற்காலம் தொடங்கும் என்று நான் நம்புகிறேன். பல தசாப்தங்கள் நீங்கள் காத்திருந்த உயரத்திற்கு இந்த தருணம் மாநிலத்தை கொண்டு செல்லும். உங்கள் அனைவருக்கும் எனது நல்வாழ்த்துகள். நன்றி! பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
ஐநா சபையின் 26-வது பருவநிலை மாற்ற உறுப்பினர்கள் மாநாட்டின் தலைவராக பொறுப்பேற்கவுள்ள திரு அலோக் சர்மா பிரதமரை சந்தித்தார்

ஐக்கிய நாடுகள் சபையின் 26-வது பருவநிலை மாற்ற உறுப்பினர்கள் மாநாட்டின் (காப்26) தலைவராக பொறுப்பேற்கவுள்ள மாண்புமிகு திரு அலோக் சர்மா எம் பி, பிரதமர் திரு நரேந்திர மோடியை இன்று சந்தித்தார். ஐக்கிய நாடுகளின் பருவநிலை மாற்ற கூட்டத்திற்கான கட்டமைப்பு குறித்து முடிவெடுக்கும் அமைப்பாக காப் விளங்குகிறது. இதன் 26-வது அமர்வை 2021 நவம்பரில் கிளாஸ்கோவில் இங்கிலாந்து நடத்துகிறது. காப்26-க்கு முன்னதாக, பருவநிலை மாற்றம் குறித்த விஷயங்களில் இந்தியா மற்றும் இங்கிலாந்துக்கிடையேயான கூட்டு குறித்து பிரதமரும், திரு அலோக் சர்மாவும் ஆலோசித்தனர். பாரிஸ் ஒப்பந்தத்தை செயல்படுத்தவும், காப்26-இன் வெற்றிக்காக ஆக்கப்பூர்வமான முறையில் பணியாற்றவும் இந்தியா உறுதி பூண்டுள்ளதாக பிரதமர் தெரிவித்தார். 2020 டிசம்பரில் நடைபெற்ற பருவநிலை லட்சிய மாநாட்டில் பிரதமர் ஆற்றிய உரையை திரு சர்மா அன்புடன் நினைவு கூர்ந்தார். இங்கிலாந்து பிரதமர் திரு போரிஸ் ஜான்சனுடன் இணைந்து பணியாற்றவும், இந்திய-இங்கிலாந்து உறவுகளை மேலும் வலுப்படுத்தவும் தாம் ஆவலாக உள்ளதாக பிரதமர் தெரிவித்தார். ——–
தென் ஆப்பிரிக்காவுடனான, அடிப்படைநிலை கண்டுபிடிப்புகளில் ஒத்துழைப்பை நிறுவும் புரிந்துணர்வு ஒப்பந்தத்திற்கு மத்திய அமைச்சரவை ஒப்புதல் வழங்கியது.

இந்தியா-தென் ஆப்பிரிக்கா இடையே அறிவியல் மற்றும் தொழில்நுட்ப துறைகளில் உள்ள ஒத்துழைப்பின் ஒரு அம்சமாக, அடிப்படைநிலை கண்டுபிடிப்புகளிலும் ஒத்துழைப்பை நிறுவும் நோக்கில் 2016, ஜூலை7ஆம் தேதி கையெழுத்தான புரிந்துணர்வு ஒப்பந்தத்தைப்பற்றி பிரதமர் மோடி தலைமையில் கூடிய மத்திய அமைச்சரவைக்கு அறிவிக்கப்பட்டது. இந்த புரிந்துணர்வு ஒப்பந்தத்தின்படி இருநாடுகளும் பயிலரங்கங்கள், பயிற்சிப்பட்டறைகள், வகுப்புகள் ஆகியவற்றை இணைந்து நடத்தும். பொதுவள தொழில்நுட்பங்களை பரிமாறிக்கொள்வதோடு, புதிய கண்டுபிடிப்புகளை வணிகரீதியிலும் செல்லுபடியாகும் கண்டுபிடிப்புகளாக மாற்றவும், கூட்டு தொழில்நுட்ப வளர்ச்சியில் உதவவும், தொழில்நுட்பங்களை சமூக பயன்பாட்டுக்கு உதவும் வகையில் மாற்றவும் அந்தந்த துறை வல்லுனர்களோடும், தொழிற்சாலைகளோடும் இணைந்து இருநாடுகளும் திட்டங்களை உருவாக்கும். இந்த புரிந்துணர்வு ஒப்பந்தம் இருநாடுகளிலும் அடிப்படைநிலை கண்டுபிடிப்புகளையும், தொழில்முனைப்பையும் ஊக்குவிக்கும் சூழலை, குறிப்பாக குறிப்பாக உள்நாட்டு அறிவுசார் அமைப்பிலும், விவசாய உயிரிதொழில்நுட்பத் துறையிலும் உருவாக்கும்.
அக்டோபர் 28-ந் தேதியன்று நடைபெற உள்ள மாநில உள்துறை அமைச்சர்களின் சிந்தனை முகாமில் பிரதமர் கலந்து கொள்கிறார்

அக்டோபர் 28-ந் தேதியன்று காலை 10.30 மணியளவில் நடைபெற உள்ள மாநில உள்துறை அமைச்சர்களின் சிந்தனை முகாமில் பிரதமர் திரு.நரேந்திர மோடி காணொலி காட்சி வாயிலாக கலந்து கொள்கிறார். இந்த சிந்தனை முகாம் ஹரியானாவில் உள்ள சுராஜ்கண்ட்டில் அக்டோபர் 27,28 ஆகிய தேதிகளில் நடைபெற உள்ளது. மாநிலங்களின் உள்துறை செயலாளர்கள், காவல் துறை தலைவர்கள், மத்திய ஆயுத காவல் படை மற்றும் மத்திய காவல் அமைப்புகளின் தலைவர்கள் இந்த சிந்தனை முகாமில் பங்கேற்க உள்ளனர். சுதந்திர தின உரையின்போது பிரதமர் அறிவித்த 5 உறுதிமொழிகளின்படி உள்நாட்டு பாதுகாப்பு தொடர்பான விவகாரங்களில் கொள்கையை உருவாக்குதலின் பொருட்டு உள்துறை அமைச்சர்களின் சிந்தனை முகாம் நடைபெறுகிறது. கூட்டுறவு கூட்டாட்சியின் உணர்வில், மத்திய மற்றும் மாநில அளவில் பல்வேறு பங்குதாரர்களிடையே திட்டமிடல் மற்றும் ஒருங்கிணைப்பில் அதிக ஒத்துழைப்பை சிந்தனை முகாம் ஏற்படுத்தும். காவல் படையை நவீனமயமாக்குதல், இணையதள குற்ற மேலாண்மை, குற்றவியல் நீதி வழங்கும் முறையில் தகவல் தொழில்நுட்ப உபயோகத்தை அதிகரித்தல், நில எல்லை மேலாண்மை, கடலோர பாதுகாப்பு, பெண்கள் பாதுகாப்பு, போதை மருந்து கடத்தலை தடுத்தல் உள்ளிட்ட விவகாரங்கள் ஆகியவை இந்த சிந்தனை முகாமில் விவாதிக்கப்படும்.
இந்தியா ஆப்கானிஸ்தான் இடையே விண்வெளியை பயன்படுத்திக் கொள்வது குறித்த புரிந்துணர்வு ஒப்பந்தத்திற்கு மத்திய அமைச்சரவை ஒப்புதல் அளித்தது.

பிரதமர் மோடி தலைமையில் கூடிய மத்திய அமைச்சரவை இந்தியா ஆப்கானிஸ்தான் இடையே விண்வெளியை பயன்படுத்திக் கொள்வது குறித்த புரிந்துணர்வு ஒப்பந்தத்திற்கு ஒப்புதலை வழங்கியது. இந்த புரிந்துணர்வு ஒப்பந்தம், இரு நாடுகளும் விண்வெளி தொழில்நுட்பத்தை கல்வி, விவசாயம், வானிலை அறிக்கை, தொலைதொடர்பு, கிராம சுகாதாரம், புறத்தூய்மை, கிராம மேம்பாடு, வளப் பதிவீடு, தொலை உணர்வு போன்ற விஷயங்களுக்கு பயன்படுத்தவும், பரஸ்பரம் ஒத்துழைப்பு அளிக்கவும் வழி செய்கிறது. புரிந்துணர்வு ஒப்பந்தத்தின் மூலம் கீழுள்ள வகைகளில் இருநாடுகளும் பயன்பெறும் 1. ஆப்கானிஸ்தானின் விண்வெளித்துறை மேம்பாடு அடையும் 2. பிற நாடுகளுக்கு உதவும் வண்ணம் நவீன விண்வெளி தொழில்நுட்பங்களைக் கொண்ட நாடாக இந்தியா மேலும் ஏற்றம் பெறும். 3. விண்வெளித் துறையில் ஆப்கானிஸ்தான் தனித்து இயங்கும் வல்லமையை நோக்கி நகரும் 4. இரு நாடுகளுக்கும் இடையேயான புரிந்துணர்வையும், பரஸ்பர உறவையும் மேம்படுத்தும். 5. ஆப்கானிஸ்தானில் இந்தியாவுக்கு தளம் அமைத்துக் கொடுப்பதோடு, அதன் தொலைதொடர்புத் துறையில் காலூன்றவும் வழி செய்யும். மேலும் இந்த புரிந்துணர்வு ஒப்பந்தத்தின் மூலம் அதிதொழில்நுட்ப வேலைவாய்ப்புகள் விஞ்ஞானம், அறிவியல், ஆராய்ச்சி மற்றும் மேம்பாட்டு துறைகளில் இருநாடுகளிலும் பெருகும். அழைபேசி, இணையம் சார்ந்த செயலிகள் மற்றும் வணிகங்கள் அதிகரித்து வரும் சூழலில், மேம்பட்ட தகவல்தொடர்பும், இணைய வசதியும் இருநாடுகளிலும் பல்வெறு துறைகளில் வேலைவாய்ப்புகள் பெருக உதவி செய்யும்.
கொரானா வைரஸ் (COVID-19) – பிரதமர் தலைமயில் ஆய்வுக் கூட்டம்

கொரானா வைரஸை (COVID-19) கட்டுக்குள் கொண்டு வருவதற்கான முயற்சிகளை ஆய்வு செய்ய பிரதமர் திரு நரேந்திர மோடி தலைமையில் உயர் மட்டக்குழு கூட்டம் நடைபெற்றது. இந்தியா எதிர் கொள்ள வேண்டிய நிலையை வலுப்படுத்துவதற்கான வழிகள் விவாதிக்கப்பட்டன. கொரானா வைரஸை (COVID-19) சோதனை செய்து கண்டறியும் மருத்துவ முகாமை மேம்படுத்துவது குறித்தான விவாதமும் இதில் அடங்கும். கொரனா வைரஸ் (COVID-19) அச்சுறுத்தலை எதிர்த்துப் போராடுவதற்கான வழிமுறைகளைத் தடுப்பதில் தனிநபர்கள், உள்ளூர் மக்கள் மற்றும் பல்வேறு அமைப்பினரும் தீவிரமாக ஈடுபடு வேண்டும் என்று பிரதமர் வலியுறுத்தினார். மேலும் அடுத்து எடுக்க வேண்டிய துரித நடவடிக்கைகள் குறித்து அதிகாரிகளும் தொழில்நுட்ப வல்லுநர்களும் ஆலோசிக்க வேண்டும் என்றும் அவர் கேட்டுக்கொண்டார். மாநில அரசுகள், மருத்துவர்கள், செவிலியர்கள், சுகாதாரத் துணை பணியாளர்கள், ஆயுத மற்றும் துணை ராணுவப் படைகள், விமானத் துறையுடன் தொடர்புடையவர்கள், நகராட்சி ஊழியர்கள் மற்றும் கொரானா வைரஸை (COVID-19 ) எதிர்த்துப் போராடுவதில் முன்னணியில் உள்ள அனைவருக்கும் பிரதமர் நன்றி தெரிவித்தார். பிரதமர் மார்ச் 19 அன்று இரவு 8 மணிக்கு மக்களிடம் உரையாற்றுவார். அப்போது அவர் கொரானா வைரஸ் (COVID -19) தொடர்பான பிரச்சினைகள் மற்றும் அதை எதிர்த்துப் போராடுவதற்கான வழிமுறைகள் குறித்து உரையாற்றுவார்.